text:
PHILIPSBURG – E partido UP di Theo Heyliger a gana elekshonnan pa parlamento djabièrnè, pero tòg e partido a keda man bashí. E shete asientonan ku e partido bèrdè a haña nèt no tabata sufisiente pa un mayoria apsoluto di diessinku asiento.
E otro tres ganadónan di asiento – Nationale Alliantie (kuater), Democratische Partij (dos) i Verenigd Sint Maarten (dos) – den oranan di meinta a sera un akuerdo pa forma un gobièrnu nobo.
No manera ta kustumber na Hulanda, kaminda e ganadó di elekshon ta haña e promé opshon pa forma un gobièrnu, na Sint Maarten e negoshashonnan entre partnernan interesá ta kuminsá kompletamente arbitrario.
Integridat
UP tabata envolví den froude di vota na 2010. Pero ta algun polis i un representante di e partido so a parse dilanti wes. OM no a investigá UP i su lider di partido Heyliger, motibo pa korte deklará OM no reseptivo.
Evashon di belásten
Riba e lista di UP tabatin Maria Buncamper-Molanus ku ta sospechoso di labamentu di plaka i Silvio Matser, ku na desèmber mester a bini dilanti wes pa evashon di belásten pa un suma di 3.2 mion dòler. Matser tabata den bòm di lista di UP pero el a kue asina tantu voto personal ku e lo bira miembro di e parlamento nobo.
Remarkabel
No a konta tur voto ainda djasabra meinta i no ta kla ta kua karanan lo bai forma e parlamento nobo. Ta remarkabel ku Silveria Jacobs, e minister di Enseñansa den e promé gabinete Wescot-Williams, a kue mas voto ku lider di su partido William Marlin.
Outor: Hilbert Haar


c: text/html

text:
BISHITA DI UNHCR RIBA TEMA DI REFUGIADO
BISHITA DI UNHCR RIBA TEMA DI REFUGIADO
Resientemente Minister di Hustisia, señor Quincy Girigorie a risibí representantenan di e ofisina di United Nations High Comissioner for Refugees (UNHCR) pa e teritorio di Nort Amerika, Sentro Amerika, Karibe i Latino Amerika, pa un bishita di kortesia. UNHCR ta e organisashon internashonal ku ta defendé derechonan di personanan buskando asilo i kende ta rekonosé komo refugiado. E enkuentro ku UNHCR tabata unu ameno kaminda e representantenan di UNHCR a ofresé nan disponibilidat pa duna konseho, treinen i sosten pa kasonan di refugiado.
Retonan
Minister Girigorie a mustra su gratitut pa e disponibilidat di UNHCR i a informá e delegashon di e pasonan ku Gobièrnu a tuma kaba pa manehá e situashon di refugiado i e retonan ku esaki ta trese kuné. Un di e retonan ta por ehèmpel ku Kòrsou no ta forma parti di e Tratado en kuantu Refugiado. Kòrsou na e momentunan aki ta husga di no ta kla pa forma parti di e Tratado aki mirando e responsabilidatnan ku e pais lo tin na momentu ku e bira parti di dje. Ademas, e peso finansiero ku esaki ta trese kuné tambe ta hunga un ròl.
Tratado Europeo di Derechonan Humano
Apesar ku Kòrsou no ta forma parti di e Tratado en kuantu Refugiado, ta tumando vários pasonan pa dil ku e tema aki, sigur si tene kuenta ku tin personanan ta yega Kòrsou buskando un òf otro forma di asilo polítiko. Kòrsou ta afiliá sí na e Tratado Europeo di Derechonan Humano (Europees Verdrag voor de Rechten van de Mens -EVRM). Den artíkulo 3 di e último tratado aki, ta indiká ku esun ku yega un pais i di un forma òf otro no por bai bèk su pais natal debí ku e ta kore riesgo ku por tortur’é òf likid’é no por wòrdu deportá promé ku a hasi un estudio di e riesgonan ku e persona ta kore si e mand’é su pais bèk.
Maneho di gobièrnu
Aparte di esaki, ya kaba Konseho di Minister a trata un proposishon di Ministerio di Hustisia pa bini ku un prosedura pa gobièrnu mes revisá e kasonan di posibel refugiadonan. Pues den kaso ku un persona en bèrdat mester di asilo polítiko por tres’é den kontakto ku UNHCR. Ora ku e maneho aki ku awor lo drenta na vigor lo permití ku Gobièrnu den e kaso aki via di Servisio di Atmishon lo por tin registro di e personanan akí riba nos pais. Mirando nos leinan aktual, un persona ku status di refugiado no ta risibí un pèrmit di estadia pero miéntras e ta en espera di ayudo di UNHCR, no por deport’é. Esaki basá riba artíkulo 3 di EVRM. Ta konosí ku personanan indokumentá sa purba di haña estadia dor di alegá di ta refugiado polítiko.
Pa e motibu aki kada kaso ta wòrdu skrudiñá pa evitá asina ku un persona ku simplemente no ke wòrdu deportá, por hasi mal uso di e situashon eksistente.
Krus kòrá i UNHCR
Banda di e desaroyonan en kuantu maneho, for di 2010 Krus Kòrá ku ta kargando su seis mandamentunan di duna yudansa humanitario ta duna yudansa na famianan ku lo mester bini na remarke pa haña e status di asilo polítiko. Krus Kòrá ta intermediá ku UNHCR ku na su turno ta hasi e estudio pa saka afó si en bèrdat e persona òf famia ta bini na remarke pa haña asilo polítiko. UNHCR den e kaso ei ta regla pa e persona òf famia ku haña e status di refugiado por haña un pais kaminda e por biba ku su famia i kuminsá un bida nobo. Pues esaki ta enserá ku un persona ku haña e status aki serka UNHCR na dado momentu ta risibí refugio di un òf otro pais ku sí ta miembro di e tratado.
UNHCR tambe a keda mashá kontentu ku e resultado di e bishita i ta satisfecho ku e esfuersonan di nos gobiernu pa ku e tema aki.

robotstxt: allowed

filter: keep


text:
DEN HAAG – CDA i VVD ta insistí pa intervení den gobièrnu di Sint Maarten. E dos partidonan di gobièrnu ta ‘masha prekupá’ pa e reedifikashon awor ku gabinete a kai atrobe.
E echo ku reedifikashon ta retrasá pa motibu di e impase polítiko na e isla, ta frustra CDA i VVD. Tin miónes ta warda pa usa, pero aparentemente na Sint Maarten nan no por invertí esaki den e interes kolektivo.”
“Mi ta haña masha grave di mira kon hende ta bai atras i ku mi no por hasi nada”. Van Dam ta bisa. “Mi ta haña ku komo parlamentario hulandes – sigur den direkshon di Konseho di Minister di Reino – mi mester tuma mi responsabilidat.”
Pregunta den Kamer tokante e posibilidatnan di intervení
CDA i VVD konkretamente ke sa di sekretario di estado Raymond Knops (Relashonnan den Reino) ki posibilidat tin pa intervení den gobièrnu for di Den Haag.
“Mi ta masha prekupá pa e reedifikashon”, e miembro di Kamer di VVD Andre Bosman ta bisa. Segun Bosman di tur manera ta tempu pa Konseho di Minister di Reino ’buta preshon tur ku tin’.
Spich di Marlin-Romeo ta impreshoná Den Haag
E promé minister ku entretantu a bira demishonario Leona Marlin Romeo djaluna a tene un spich na televishon, kaminda e ta proklamá elekshon nobo despues ku diferente parlamentario a baha na awa ku nan asiento.
Marlin-Romeo a ekspresá diferente akusashon kontra parlamentario. Gabinete entre otro lo ta traha den un ‘kultura di miedu’ i for di den parlamento tabata animá pa violá konstitushon. Segun e tin ‘hende ku influensha pafó di parlamento ku bon mirá ta manda’.
E miembro di Kamer di CDA Chris van Dam ta bisa ku e ta hopi di shòk pa e spich di Marlin-Romeo. “Si un promé minister pone tur e kosnan aki banda di otro i den sierto sentido ta konfirmá sospecho i redu, mi no por sera mi oreanan pa esaki.”
Prekupashon pa elekshon
Riba 25 di novèmber Sint Maarten ta bai urna atrobe. “Mi ta prekupá pa elekshon”, Van Dam (CDA) ta bisa. “Pasobra ken aktualmente por hasi loke ta bon pa Sint Maarten? Ku nuebe gabinete den dies aña esaki tin mi masha prekupá.
Intervení manera na Sint Eustatius?
CDA abiertamente ta pro e tumamentu ofer di gobièrnu, komparabel ku e manera ku esaki a sosodé na Sint Eustatius. Den Haag a hala gobièrnu lokal pone un banda na febrüari di 2018, despues ku un komishon a konkluí ku e munisipio ekstraordinario no tabata tuma lei na serio.
“Mi ta kere esaki a yuda Statia masha hopi pa bai mas dilanti komo pais”, Van Dam ta bisa. “Mi no sa kiko ta posibel den Reino pa un pais separá”,pero sí mi ta haña ku a bira tempu pa investigá esaki.”
Intervení manera na Sint Eustatius ‘por ta un opshon’, e parlamentario hulandes di VVD André Bosman, ku huntu ku CDA a entregá pregunta na Kamer, ta haña. “Mi no ta ekskluí nada.”


text:
Tur aña, Caribbean Mercantile Bank N.V. ta orguyosamente comparti un produccion visual cu un bunita mensahe pa celebracion di 18 di Maart. E aña aki, hunto cu escritora local di poesia y di buki di mucha, sra. Olga Buckley, a prepara un bunita poesia combina cu un produccion visual, enfatisando riba entre otro e importancia di union durante e temporadanan aki riba nos isla.
“Semper mi ta gusta wak un situacion of naturalesa, of kico cu ta, y pensa den un otro nivel di loke bo ta mira bo dilanti, y loke e ta pone mi sinti. Manera sinta akinan mi por sinti e biento manera un melodia di carisia, pa mi sinti mi relaha,” Olga ta expresa. Disfruta di e bunita produccion y poesia aki reflexionando riba con bendiciona nos ta di por biba riba un pida paraiso, nos dushi Aruba!
Tur aña, Caribbean Mercantile Bank N.V. ta orguyosamente comparti un produccion visual cu un bunita mensahe pa celebracion di 18 di Maart. E aña aki, hunto cu escritora local di poesia y di buki di mucha, sra. Olga Buckley, a prepara un bunita poesia combina cu un produccion visual, enfatisando riba entre otro e importancia di union durante e temporadanan aki riba nos isla.


text:
KOMUNIKADO DI KUERPO POLISIAL KÒRSOU: David Dan Valies ta bula kurá di dos bisiña i bin fayesé
KOMUNIKADO DI KUERPO POLISIAL KÒRSOU
157 / 2017
15 mei 2017
Hòmber ta bula kurá di dos bisiña i bin fayesé
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 15 di mei 2017, alrededor di 11.50 or, Sentral di Polis a dirigí un patruya na St. Michielsweg pa un hòmber ku a bula den kura di e kas aki. Na yegada di e patruya na e sitio, nan a bin topa na e adrès na Sparenweg un hòmber drumi riba un stupi ku herida na su pia, ku tabata sangrando. For di un investigashon preliminar ku polis a realisá na e sitio, a sali na kla ku e hòmber aki, David Dan Valies, nasé na Kòrsou 5 mei 1978 tabata koriendo – e motibu di esaki te ainda ta den investigashon – ku un kuchú den su man i a bula den kurá di e kas na Sparenweg, kaminda probablemente el a bin lástima su pia, ku e konsekuensia ariba menshoná. Ambulans ku a presentá na e sitio no por a hasi nada mas pa e hòmber aki ku a bin fayesé. Dòkter di polis alrededor di 13.55 or a konstatá morto di D.D. Valies i riba òrdu di fiskal di Ministerio Públiko a konfiská e kurpa sin bida pa mas investigashon.


text:
Empresa Chiki June 2011
Ban wak bèk riba 10 aña di e korant: Ku e promé 10 añanan nos ta bon na kaminda! Pa e di 121 edishon aki di Empresa Chikí, nos a tuma tempu pa para ketu na e echo kue revista mensual aki a alkansá su di 10 aniversario. Den e kuadro aki, por ehèmpel, nos kolaboradornan Valesca Diaz, Angelica Parris i Farley Lourens a entrevistá algun di e empresarionan ku nan a entrevistá pa e revista aki 10 aña pasá tambe. E entrevistananta parse bastante representativo, pasobra no ta tur por konta historia alentador.
- Servisio ta diferensiá
- Disiplina pa logra éksito
- trabou di solo pa solo
- ICT bèrdè
- Green Month Workshops


text:
KRALENDIJK – Djabièrnè pa manisé djasabra alrededor di algu pasá di 1’or di mardugá a tuma lugá un aksidente di tráfiko riba e kaminda pa bai Rincon na altura di Fontein.
Tantu Polis, Ambulans i Brandwer a keda dirigí ku urgensia na e sitio mirando ku e promé indikashon risibí tá ku e vehíkulo enbolbí despues di a aksidentá den un pida mondi, ta na kandela. No tabatin informashon si e shofùr tabata den e vehíkulo ahinda si òf no. E vehíkulo a aksidentá i keda riba su banda di bòltu.
Na yegada di e promé patruya a konstatá ku shofùr di e Toyota Vitz blanku enbolbí a logra sali for di esaki promé ku vlamnan di kandela a poderá di e vehíkulo.
Na yegada di brandwer, a logra dominá e kandela i mester a korta basta yatu i mata di sumpiña pa motibu ku ta parti patras di e outo so por a mira den e mondi será kantu di kaya.
Informashon ku Live99 a logra kompilá na e sitio ta ku e Vitz embolbí tabata moviendo direkshon di Playa i dado momentu a dal kontra spil di un otro vehíkulo ku tabata moviendo direkshon di Rincon. Aki shofùr di e Vitz a pèrdè kòntròl riba su bolante i aksidentá. No ta eksluí ku velosidat haltu a hunga un ròl den e aksidente aki. Personal di ambulans ku a akudí na e sitio a atendé ku e dama shofùr ku a risibí algun rasku na su kurpa, pero danki Dios nada grave i di lamentá.
FUENTE: LIVE 99 FM


text:
02-2019 – Enfocando riba negoshinan cu kier crece: KvK ta cuminsa 2019 cu evento Business Plaza – Step Forward!
Oranjestad – Camara di Comercio y Industria (KvK) ta organisa diasabra 19 di januari 2019 un biaha mas e evento Business Plaza – Step Forward! E evento aki ta cuminsa 9or di mainta te cu 2or di atardi y ta tuma luga na oficina di KvK. E meta di Business Plaza – Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta ta relata na expansion di un empresa, strategia social pa bo negoshi, experiencia di un empresario y haya sa di e ultimo desaroyo di KvK cu ta importante pa e comerciante. Lo bay tin presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na Aruba Bank N.V.cu ta e patrocinado principal di e evento.
E agenda pa e dia lo ta como siguiente:
9:00 AM – 9.10 AM : Discurso di Presidente di KvK sr. Kawish Misier
9:10 AM – 9:40 AM : Presentacion di sponsor Aruba Bank N.V. sr. Eugene Dirksz
9:40 AM – 10:00 AM : “Strategies to boost community engagement and CSR in your company” presenta door di sra. Thixianne Wever di Cede Aruba
10:00 AM – 10:30 AM : “Expansion story of an entrepreneur” door di sra. Rekha Croes-Daryanani di Rexa Studio
10:30 AM – 11:00 AM : “KvK goes digital” presenta door di sra. Sonja Velthuizen, director di KvK
Lo tin un pauze di 11:00 AM te cu 11:30 AM cu oportunidad di networking.
11:30 AM – 12:00 PM : Presentacion di sra. Jacqueline Holmond: “Appointment/ retirement of a legal entity”
12:00 PM – 12:30 PM : Presentacion di sr. Stephen Daal: “Logistics import/export”
12:30 PM – 2:00 PM : Presentacion di sra. Luenne Pieters y sra. Angeline Giel di Departamento di Impuesto encuanto “Tax reforms”
Tur e presentacionan lo tuma luga den e Auditorio di KvK.
Tambe tin e oportunidad pa haya diferente informacion via un consulta personal:
10:00 AM – 1:30 PM : Consulta priva pa negoshi cu conseheronan di KvK
11:00 AM – 1:30 PM : Consulta pa permiso di negoshi cu conseheronan di DEZHI
11:00 AM – 1:30 PM : Consulta priva pa exportacion cu conseheronan di Exprodesk
Universidad di Aruba lo ta presente pa duna informacion tocante estudionan pa empresario. CEDE tambe ta invita y lo tin un booth cu mas informacion encuanto “Aruba Doet”.
No perde e oportunidad aki cu ta ofrece hopi informacion importante pa tur empresario cu tin su negoshi y tin intencion serio den sigui crece. E evento ta brinda oportunidad na e empresario pa reenforsa su lasonan comercial sin importa den ki sector. Durante e evento lo tin diferente snacks y bebida gratis pa refresca.
Business Plaza – Step Forward! ta completamente gratis pero ta importante si pa registra di adelanta pa sigura bo luga durante e presentacionnan. Por haci esaki via e link www.arubachamber.com/signup/ y asina reserva bo asiento. Pa cualkier pregunta y/of mas informacion, por tuma contacto cu KvK via e-mail na businessinfo@arubachamber.com of via telefoon 582-1566 ext. 27/35/42/30.
Aruba, 14 di januari 2019
Camara di Comercio y Industria (KvK)


text:
Sea bo ta pober, clase medio of rico: spaar placa ta importante. E ta rekeri disciplina y sacrificio, pero e bentahanan ta hopi. E porcentahe di bo salario cu bo ta dispuesto pa spaar ta un balansa cu bo mes tin cu dicidi. Mas simpel bisa, cuanto bo ta scoge pa spaar ta e escogencia entre biba bon awe, y biba miho mañan. Of a lo menos, mesun bon cu ayera.
Emergencia / gasto inespera
Preveni cu cualkier emergencia automaticamente ta un problema financiero tambe. E por ta algo cu a kibra den bo cas, bo auto, un situacion medico (AZV no ta cubri tur gasto medico!) y hopi mas. Si bo no a spaar y pone placa un banda, gastonan inespera por bira un problema serio y hinca’bo den debe. Hasta si bo tin debe pa paga caba, haci tur esfuerso pa pone sikiera un tiki placa na banda cada luna. Paso ora gasto inespera presenta, bo kier evita pa mester fia placa (atrobe), creando mas debe (atrobe), kedando ‘pega’ den un circulo di debe (cu interes).
Un otro bentaha di spaar un ‘fondo pa emergencia’ ta cu bo por biba mas trankil, sin mester haya stress y preocupa pa kico lo pasa si un emergencia of otro gasto inespera presenta.
Un otro bentaha di spaar un ‘fondo pa emergencia’ ta cu bo por biba mas trankil, sin mester haya stress y preocupa pa kico lo pasa si un emergencia of otro gasto inespera presenta.
Preveni cu cualkier emergencia automaticamente ta un problema financiero tambe.
Perde trabou
Hopi di nos ta biba paycheck to paycheck, cada luna gastando henter nos salario. Esaki por haci’bo hopi vulnerabel. Si pa un of otro motibo bo wordo kita for di trabou, sea pa bo mesun culpa of pa motibonan financiero-economico di bo dunado di trabou, bo no lo tin (mucho) placa pa sobrebibi un temporada sin trabou. Si bo no tin e suerte di haya un trabou den tempo corto, bo lo hayabo ta busca ayudo social na gobierno cu kisas no ta suficiente pa cubri tur bo gastonan. Of bo ta hayabo ta tuma cualkier trabou, cu cualkier salario y cualkier trato como empleado, paso bo a haci bo mes mucho dependiente pa e necesidad di e siguiente pago di bo salario.
Hasta sin perde trabou, hopi ta haya nan ta acepta mal trato di nan dunado di trabou, pa motibo di miedo pa perde nan trabou. Paso sin placa poni na banda, nan ta sumamente dependiente di nan dunado di trabou y ta cay den problema asina cu nan perde un trabou.
Hasta si bo tin debe pa paga caba, haci tur esfuerso pa pone sikiera un tiki placa na banda cada luna.
Esaki no ta conta solamente pa esnan cu no ta gana hopi placa. Hopi entre nos tin un bon salario pero tambe ta gasta nan salario completo cada luna. Cu perdida di trabou, nan no por mantene nan nivel financiero di bida y por cay den debe mas lihe cu bo lo pensa.
Cu suficiente placa poni na banda, bo por sobrebibi y hasta mantene bo estilo di bida durante un temporada sin entreda. Mientrastanto bo tin tempo pa busca un trabou cu bo ta desea. Tambe bo por tin e opcion di bay cu pensioen na un edad mas hoben. Esaki ta mas relevante ainda si bo tene na cuenta cu e edad di pensioen a aumenta y kisas den futuro por bolbe aumenta.
Cu suficiente placa poni na banda, bo por sobrebibi y hasta mantene bo estilo di bida durante un temporada sin entreda. Mientrastanto bo tin tempo pa busca un trabou cu bo ta desea. Tambe bo por tin e opcion di bay cu pensioen na un edad mas hoben. Esaki ta mas relevante ainda si bo tene na cuenta cu e edad di pensioen a aumenta y kisas den futuro por bolbe aumenta.
Experiencianan y inversion
Kico bo ta prefera: sali trip tur weekend, of trip menos y spaar pa experiencianan inolvidabel? Kisas bo ta den un situacion financiero cu un biahe pa pasa un vakantie den exterior no ta responsabel. Kisas bo por masha bon. Analisa bo gastonan inecesario. Evalua bo disciplina pa sacrifica di gosa un tiki awo, pa experiencianan inolvidabel den futuro. Un bon analisis di con bo ta gasta bo placa por sorprende’bo.
E punto crucial no ta e placa, pero e trankilidad, siguridad y opcionnan cu e por crea.
Un otro motibo pa spaar, ta pa bo por inverti den bo mes. Por ehempel, si bo kier lanta bo propio negoshi of si bo kier sigui un estudio pa por cambia di profesion. Kisas bo tin yiu y bo kier pa nan tin mas opcion den bida. Kisas bo kier por yuda esnan den necesidad.
Spaar placa por ta e diferencia entre keda unda bo ta (den bo carera y financieramente) y progresa. E punto crucial no ta e placa, pero e trankilidad, siguridad y opcionnan cu e por crea. Bo no mester ta rico pa ta feliz. Pero e trankilidad, siguridad y opcionnan cu suficiente placa por crea, por afecta bo calidad di bida positivamente. Cuanto ta suficiente, ta depende di con bo kier biba. Den tur caso, spaar placa lo yuda.


text:
ORANJESTAD, Aruba – 7 di januari 2015: “Sin duda e tarea di mas importante di un Universidad ta pa na momento cu un yiu laga cas y inicia su temporada di estudio, di ta eynan den tur forma posibel pa yuda, guia y sostene e alumno den su pasonan dificil tuma di ta leu for di cas” asina profesor Harris Pastides, Presidente di Univeristy of South Carolina, a duna di conoce den su discurso teni na Universidad i Aruba.
Un sala completamente yen a scucha e palabranan di e Presidente cu no ta un hende desconoci pa Aruba. Mas o menos 35 aña pasa Harris y su casa Patricia a bishita Aruba pa nan Honeymoon y a keda e tempo ey na Tamarijn Beach Hotel.
“Mi presencia awe ta pa extende e relacion cu ya caba nos tin cu Aruba y pa subraya nos compromiso” Professor Harris Pastides ta sigui conta mientras cu e ta pasa den e puntonan cu ta haci e Universidad di South Carolina un “safe haven away from home”. Mas di 275.000 alumno rond di mundo ta muestra di esaki.
Den presencia di dr. James Moore, Consul General di Merca staciona na Corsou pero cu hurisdiccion pa henter Caribe Hulandes, y hunto cu e delegacion di University of South Carolina, Dr. Alan Miller, Professor Robin Pietro, Miss Ann Miller, Professor Harris Pastides, Minister Michelle Hooyboer-Winklaar a dirigi su mes personalmente na tur esunnan cu tabata presente pa haya mas informacion.
“Mi ta sumamente contento cu asina cerca di e fecha cu nos a caba di firma e acuerdo ya caba e delegacion ta di bishita pa conoce e isla un poco mas” Minister Michelle Hooyboer–Winklaar ta enfatisa.
“Nos mester ta sumamente orguyoso cu nos ta un di e seis paisnan den henter mundo cu ta participa na e programa di Universidad di South Carolina cu ta permiti nos studiantenan pa tin e mesun tuition fee cu esunnan cu ta biba na South Carolina”, Minister Michelle Hooyboer–Winklaar ta sigui splica.
Un oportunidad hopi grandi pa nos studiantenan. E prijs ta 3 bes mas halto pa esunnan cu no ta cualifica pa studia den e programa aki. Ta hopi importante pa tin puntonan di informacion ya cu mester cuminsa aplica pa aña escolar y cada caso ta diferente y cada estudio cu scoge den su mesun proceso.
“Sistemanan di enseñansa mester ta dinamico y habri pa adaptacion, reflehando cambionan den nos sociedad y mundo henter. Cualkier cambio cu wordo haci awe, lo wordo sinti riba un termino largo. Nos por mira esaki como inversionnan cu mester di tempo pa traha optimal.
“Mi tarea como Minister di Enseñansa ta pa guia e proceso aki, buscando e areanan cu mester di cambio grandi y chikito, y sigura cu e cambionan wordo implementa, y haci uzo di indicadornan pa midi efectividad di nos sistema di enseñansa. E acuerdo cu Universidad di South Carolina ta djis un inicio.”, segun Minister Michelle Hooyboer-Winklaar.


text:
Durante di e ultimo lunanan gobierno di Aruba conhuntamente cu embahada di Hulandes na Venezuela y consulado di Venezuela na Aruba tabata traha duro riba intervencionnan diplomatico.
Cu esfuersonan mutuo di parti di autoridadnan Venezolano como tambe autoridadnan na Aruba a logra realiza e prome vuelo humanitario di Regreso Boluntario pa Venezuela siman pasa.
Asistencia
E asistencia cu pais Aruba ta brinda desde comienso di e programa Regreso Boluntario ta entre otro di duna informacion, haci registracion y inventarisacion di cuanto persona tin interesa den e programa y pa cua parti di mundo, mediacion cu e pais di origen y e asistencia logistico cu ta encera entre otro regel e aerolinea (cuanto vuelo, cuanto persona pa vuelo). Regreso Boluntario ta un programa di asistencia special pa esnan cu ta na Aruba y kier regresa nan pais di origen.
Registracion Regreso Boluntario
Interesadonan por inskribi via di e formulario online door di acudi na e website di DIMAS www.dimasaruba.aw y klik riba Regreso Voluntario / Vrijwillige Terugkeer / Voluntary Return. Ta importante pa yena tur e veldnan den e formulario cu informacion correcto. Esnan cu a inskribi caba no ta necesario pa bolbe yena e formulario un biaha mas. E registracion ta solamente pa personanan cu ta na Aruba cu un status legal of cu un status irregular of cu a keda pega na Aruba na momento cu e pandemia a yega y cu ta desea di regresa bek nan pais di origen.
Contacto
E ta importante pa e persona interesa den repatriacion ta pendiente di su telefon y di su emailadres personal como cu esakinan ta e forma con DIMAS lo comunica cu nan pa cualkier informacion.
COVID test
Personanan cu ta aborda e vuelonan di repatriacion por ser pidi pa haci e PCR test cu 2 dia di anticipacion.
Regreso Aruba
Residentenan di Aruba pega den exterior cu ta desea di wordo considera pa un vuelo humanitario por inskribi unicamente via di e emailadres regresoaruba@crisis.aw y lo mester manda un copia di paspoort y permiso valido, hunto cu nan adres den exterior, adres di residencia na Aruba, telefon di contacto den exterior y di Aruba. Vuelonan di Regreso Aruba no ta wordo maneha door di DIMAS.
Registra pa siguiente vuelo di Regreso Boluntario for di Aruba pa exterior
Interesadonan por sigui registra via di e formulario online pa vuelonan humanitario cu ta sali for di Aruba. Na momento cu DIMAS tin informacion concreto lo sigui comunica cu e personanan cu a registra via di nan emailadres personal. Pa mas informacion of pa inskribi pa e programa di repatriacion asisti di Regreso Boluntario for di Aruba por tuma contacto cu telefon 522-1500 of bishita e website di DIMAS www.dimasaruba.aw y klik riba e tab di Vrijwillige Terugkeer / Regreso Voluntario / Voluntary Return.


text:
- Formulario pa construccion completamente yena;
- Bouwtekening den duplo (schaal 1:100) cu ta inclui e plattegrond, fundering/riolering, kapplan, fachada (gevels) y doorsnede;
- Betontekening (schaal 1:50,1:20 of 1:10);
- Situatietekening (schaal 1:1000 of 1:2000);
- Acta notarial, derecho di opcion (optierecht) of carta unda ta reserva e tereno (reserveringsbrief);
- Identificacion valido, sea un rijbewijs, paspoort of cedula.
Bouwvergunning (Permiso pa construccion)
Descripcion
Pa construi of renoba un cas of edificio, den mayoria di caso bo mester di un permiso di construccion (bouwvergunning). Un bouwvergunning ta un permiso cu gobierno ta duna pa traha of adapta un cas of edificio, segun e condicionnan cu ta para den e bouwvergunning.
Unda pa pidi'e? / Mas informacion na
Ta haci un peticion pa traha un cas of edificio pa medio di un formulario (bouwaanvraagformulier) cu ta disponibel na e seccion Toezicht di Departamento di Obra Publico –DOW (Dienst Openbare werken).
Kico mi tin di hiba cu mi?
Cuanto e ta costa?
- Retribucion Awg. 200,00
- Stampia (Leges); ta calcula stampia basa riba e gasto total di construccion. Ta calcula e gasto di construccion basa riba e gasto pa metro cuadra pa loke ta trata e pago di e trabao y e costo di material multiplica cu e grandura di e cas of e edificio
- Huzando e programa riba e pagina aki, por calcula e costo nan di stampia.
Cuanto tempo ta dura pa hay'e?
6 siman


text:
Alonso Tromp
Alonso Tromp tabata president di Comite Olimpico Arubano di 2000 te cu 2003. Otro miembronan di e directiva tabata Marcolino (Nilo) Croes, vice-president; Nicole Hoevertsz, secretaria general; Mary Hsing, segundo secretaria; Jerry Gomez (d.f.m.) tesorero y comisarionan Richard Kelly, Michael Lopez, Igmar Davelaar y Frank Velasquez.
Sr. Tromp ta conta: loke cu mi ta corda di nos atletanan cu a participa na e Weganan Olimpico na Sydney, na Australia na 2000 ta, cu nan tabata nos miho atletanan na Aruba y kendenan cu a haya un experiencia olimpico pa competi hunto cu e grandinan of miho den mundo.
Mi mensahe den cuadro di e conmemoracion y celebracion di e 64 aña cu nos atletanan nacional ta participa na e weganan olimpico ta, cu mi ta di opinion cu Comite Olimpico Arubano ta den e bon rumbo. Mi ta corda ainda cu den nos periodo nos a start cu e comisionnan tecnico, medico, anti-doping y cu ful un plan di maneho nobo pa Comite Olimpico Arubano, den cual awo nos por mira su balor of miho bisa su frutanan.
Mi ta haya si, cu for di e presupuesto di deporte, mester reserva mas placa pa nos atletanan, si Aruba kier mira resultado di medaya den e ciclo olimpico (Odesur, CAC Games, Weganan Panamericano y Weganan Olimpico). Por ultimo mi tin un conseho pa e directiva di Comite Olimpico Arubano y e Comision di Subsidio, y esaki ta pa nan ta mas consciente cu e presupuesto mester ta mas balansa entre nos federacionnan afilia na ASU y Comite Olimpico Arubano.


text:
Traha mas di tres ora pa dia no ta make sense, segun Britaniconan cu a participa na e encuesta organisa pa e firma dedica na promocionnan di discount Vouchercloud.
E 2000 empleadonan cu ta traha full time den oficinanan cu a participa na e sociological study tawata tin e siguiente contestanan: ¿Kiko bo ta haya eficas durante full e trayectoria laboral? Nan tawata hopi duidelijk: e 79% di e encuesta a contesta cu no.
Den opinion di e participantenan, 2 ora y 53 minuut ta e maximo cu nan ta capaz pa eherce nan trabou eficazmente.
Hecho ta cu, un promedio di empleado ta dedica 25 minuut preparando snacks y algo di bebe of ta tene su mes distrai cu otro cosnan.
Solamente 35% di e empleadonan a contesta cu nan lo ta dispuesto pa evita sorto di distraccionnan aki na trabou.
Y 54% ta afirma cu nan productividad ta aumenta door di tuma e pauze nan aki.
Conclusion, segun e encuesta solamente durante 3 ora un empleado ta mantene su productividad halto net pa cumpli cu su tarea di trabou pa e dia ey.
“Trabounan cu ta den espacionan moderno tin cantidad grandi di distraccion cu nan, specialmente nos smartphones y tambe nos snacks nan ariba nos desk. Loke e estudio aki ta bisa nos no ta un sorpresa: nos ta distrae facilmente y, cu e consecuencia, nos ta perhudica nos productividad”, asina hefe di operations di Vouchercloud, Chris Johnson a duna di conoce.
https://www.vouchercloud.com/blog/office-worker-productivity/


text:
Oséano
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un Oséano (for di Griego Ὠkeavὸς, "okeanos" Oceanus) ta un kurpa grandi di awa salu i un komponente prinsipal di e hidrosfera. Aproksimadamente 71% di e superfisio di mundu i(~3.61 x 10 8 km²) ta kubri pa oséano, un kurpa kontinuoso di awa ku ta dividi den varios oséano i lamanan mas chikitu.
Mas ku mitar di e area ta mas ku 3,000 meter profundo. E salinidat averahe di e oséeano ta 35 ppt (3.5%) anto kasi tur di e awa ta varia entre 30 i 28 ppt. Sientistanan ta estima ku 230.000 formanan di bida marino di tur tipo ta konosi awendia, pero e total por ta kasi 10 biaha mas hopi.


text:
DEN HAAG – E islanan karibense tambe por konta ku sosten ekonómiko di gabinete hulandes. Hende i kompania ku ta pèrdè entrada pa motibu di e krísis di corona ta haña un kompensashon.
“Komo gabinete nos ta sinti nos envolví ku e situashon na e islanan”, segun minister Raymond Knops (CDA) di Asuntunan Interior i Relashonnan den Reino despues ku Konseho di Minister na Den Haag a kaba.
A anunsiá e pakete di sosten pa kompania i trahadó pa Hulanda Oropeo for di djamars.
Por sigui paga trahadónan
E medidanan ta komparabel ku esnan di Hulanda Oropeo. Kompanianan ku pa motibu di e krísis di corona ta pèrdè mas ku 20 porshento di volúmen di benta, tres luna largu por haña sosten finansiero pa sigui paga e suèldunan kompleto.
Empleado ku hasi uso di e medida di emergensia aki ta obligá di tene nan personal den servisio. Tambe kompanianan mester sigui paga nan personal shen porshento. Reino mes ta paga 80 porshento di e suèldo diario.
E areglo di emergensia ta na vigor tambe pa empleado ku un kòntrakt di sero ora i hende ku un kòntrakt temporario.
Sosten èkstra pa doño di empresa
Doñonan di empresa, entre nan trahadó zzp, por konta ku sosten. Via un bentana den e munisipio karibense nan por haña 80 porshento di e suèldu mínimo, sin tin nodi di paga esaki bèk. Esaki ta konta tambe pa hende ku komo konsekuensha di e krísis di corona a pèrdè nan trabou.
‘Konsekuensha ekonómiko grandi’
E konsekuenshanan ekonómiko di e krísis mundial di corona na Boneiru, Saba i Sint Eustatius segun gobièrnu di Hulanda ta ‘grandi.’
“Ku e limitashonnan imponé pa tráfiko di biahe e sektor turístiko di kua e islanan ta dependé hopi ta kasi lam.” Hopi kompania na e islanan lo pèrdè entrada.
Medida di emergensia pa tres luna
“Ku e pakete nobo aki e trahadónan i kompanianan na Hulanda karibense lo haña e sosten èkstra nesesario”, Knops ta bisa.
E medidanan ta na vigor en todo kaso pa e tres lunanan binidero. Gabinete ta sigui koperá ku e munisipionan karibense na e ehekushon i e detayenan. Esakinan lo publiká segun ministerio di Asuntunan Interior i Relashonnan den Reino riba : https://www.rijksdienst.com/covid-19
Para impuesto temporariamente?
Diferente munisipio na Hulanda Oropeo a para kobramento di impuesto seka empresario mésora, pa evitá ku nan lo kai mas aleu den problema finansiero. Gabinete ke esaki tambe pa e munisipionan karibense.
Medidanan pa Hulanda karibense
Mira tur e medidanan na kareda (pdf) ku gabinete a divulgá djabièrnè pa empresario, trahadó i trahadó independiente na Boneiru, Saba i Sint Eustatius


text: Den oranan di madruga polis atento di distrito 1 a pasa den Werfstraat banda di waf di Oranjestad y nan mes a descubri algo cu nan tabata sospecha ta sosodiendo, pues cu adictonan ambulante a apodera illegalmente di e edificio di un ex-negoshi cu pa basta aña ta sera. Por medio di un trapi y un transformatorhuisje a logra pa drenta e lugar pa asina nan drumi y tambe usa nan droga. Polis a hala atencion di e adictonan eynan y tambe ta manda un peticion pa e doño di e edificio aki sera esaki of yega na un acuerdo cu gobierno pa sera esaki temporalmente inaccesible pa e ambulantenan aki.


text: Diabierna mainta a drenta informe di un intermediacion encuanto di huur na un compleho di apartamentonan na Seroe Blanco, mesora a dirigi un patruya na e sitio pero a drenta otro asistencianan cu mayor prioridad. Despues di esey a bolbe drenta otro informe di e mesun adres unda e doño di e compleho di apartamento a bira mas rebelde y niun hende por a drenta of sali. Na yegada di e patruya no a bin logra haya e doño pero a compronde cu aki ta trata di un problema di huur unda polis tabata rekeri pa interveni den e situacion.


text:
KRALENDIJK – Djabièrnè 12 di yüni e promé pasaheronan for di Kòrsou a yega Boneiru despues ku frontera tabata será pa kasi 3 luna debí na e pandemia di COVID-19.
Un asina yamá bùbel a wòrdu kreá entre islanan ABC. E bùbel ta ilustrá e islanan ku na e momentunan aki por biaha pa i for di dje i ta liber di peliger pa posibel kasonan di ‘Corona Vírùs’.
Pasaheronan for di Kòrsou, Aruba, Saba i Sint Eustatius ku bishitá Boneiru por move liber i no mester bai den karentena. Sinembargo mester apliká e regla di entre otro distansia sosial i higiena. Meskos ta konta pa pasaheronan di Boneiru ku bishitá e islanan aki.
Tur ta keda informá ku si nan tin kualke keho di salú relatá na COVID-19, mester mèldu esaki inmediatamente na e departamentu di salubridat públiko.
Na yegada di e promé pasaheronan for di Kòrsou na aeropuerto Flamingo, nan a keda sorprendí ku un kaluroso bonbiní i a risibí un tas di rekuerdo di nan bishita na nos isla for di man di empleadonan di ofisina di turismo (TCB).
Djaluna 15 di yüni Aruba ta habri frontera pa islanan ABC i por spera e promé pasaheronan for di e isla aki djaluna pues. Intenshon ta na momentu ku Aruba kuminsá risibí pasaheronan for di Merka 10 di yüli, pa sera e espaseo aerio bèk i no lo risibi niun pasahero for di Aruba.
Outoridatnan na Aruba a informá ku tur turista ku yega e isla mester chèk temperatura, hasi un entrevista chikitu riba sintoma, i hasi un rapid-tèst. E turista tin di paga $75 pa e tèst. Despues tambe e tin di tuma un seguro di Covid pa su estadia na Aruba. Esaki ta kosta $15 pa dia. Sinembargo segun informashon no ofisial, esaki no ta konta pa pasaheronan for di Boneiru i Kòrsou.


text:
E caso tan spera y cu tabata riba agenda di Corte ayera no a yega na un sentencia ainda. Corte no a duna motibo dicon no a dicta sentencia. “Probablemente nan ta mand’e riba rol di otro luna. No ta prome bes pasobra biaha pasa a sosode mesun cos y mester a warda un luna mas”, asina un fuente cerca di e proceso legal a conta ayera.
Hopi den comunidad a keda pendiente pa e sentencia final den e caso cu a cuminsa desde 2016, pues cinco aña di procedimiento y bataya legal entre abogadonan di e compania Digicel y di Gobierno di Aruba, representa pa Directie Telecommunicatie Zaken (DTZ).
Un fecha nobo pa e sentencia no tin ainda pero, manera cu ta anticipa, probablemente Corte ta pas’e pa otro luna. Sa pasa cu sentencianan asina por dura mas tambe, pero ta keda na prerogativo di hues pa dicidi riba e fecha den cual e ta dicta un sentencia.
E caso riba su mes ta relaciona cu e peticion cu Digicel Aruba a haci pa por core un kabel di fiber bou lama pa por ofrece servicio di internet pa Aruba, independientemente for di Setar. Te cu awor, tur compania mester pasa via e hub di Setar pa por subi world wide web. Cu e peticion aki y si hues honr’e, Digicel lo tin su esun kabel di fiber cu lo brind’e velocidad di como 100 biaha mas lihe di loke e tin awo y cu mas espacio pa acomoda mas cliente pareu.
Na momento cu corte dicta sentencia, e chens ta grandi cu lo kibra e monopolio di Setar pa ofrece servicio di internet pa Aruba. Awendia data a bira un necesidad escencial pa nos isla, tanto pa negoshi como tambe pa casnan individual. Nos bida ta draai rond di tecnologia y hopi tin di haber directamente cu uzo di data of internet.
E lo por dura un luna mas awo prome cu atrobe e sentencia por aparece riba agenda di corte, cu speransa cu e ora si lo bin un decision cu por varia entre mantene e status manera cu e ta, den cual Setar tin derecho exclusivo pa maneha internet na Aruba of ta habri e mercado pa Digicel tambe cometi riba prijs y servicio.
Competencia a siña nos cu cliente ta sali beneficia y ora cliente sali beneficia, e ta afecta henter nos economia den forma positivo.


text:
History
1. Historia di e desaroyo olimpico Arubano
Na aña 1952 shete futbolista Arubano a wordo selecta pa forma parti di e seleccion Antiano pa bay e Weganan Olimpico na Helsinki, aya na Finlandia. Despues di e olimpiada aki a dura te cu e Olimpiada di 1976 na Montreal na Canada unda cu un atleta Arubano, esta Willem ‘Tico’ Maduro, a ser selecciona den ramo di judo, pa participa na e weganan olimpico. E siguiente biaha despues di 1976, cu a selecciona atleta pa participa na un wega olimpico tabata na aña 1984. Aki a selecciona 3 atleta, esta Esther Croes y Nicole Hoevertsz den ramo di landamento sincronisa y Evelyn Farrell, coredo den ramo di coremento duro riba 100 y 200 meter. Cu nan tambe a cera e era den cual e atletanan Arubano ta forma parti di e delegacion di Nederlands Antilliaans Olympisch Comité (NAOC). Despues di 1984 varios atleta Arubano a keda selecciona pa participa na weganan olimpico. Awo e atletanan aki a cay bou di auspicio di Comite Olimpico Arubano. E cantidad di deporte, disciplina y evento, na cual e atletanan Arubano a participa tabata varia di un wega olimpico pa un otro.
Pues ta for di 1952 caba cu e atletanan Arubano a participa na weganan olimpico. Na 1952e bandera cu Ergilio Hato a carga na e ceremonia di apertura tabata e tricolor Hulandes. Remarcabel ta cu ya for di 1950 Nederlands Antilliaans Olympisch Comité tabata miembro oficial di e Comite Olimpico Internacional y a keda miembro di e movemento olimpico te cu juli 2011. Consecuentemente e delegacion Antiano a bay e weganan olimpico na 1952 bou auspicio di Nederlands Antilliaans Olympisch Comité. Prome cu introduccion di e status aparte, entrante 1 januari 1986, Aruba tabata forma parti di Antias Hulandes y como tal a participa na e Weganan Olimpico na Montreal na Canada na 1976 y na Los Angeles na U.S.A. na 1984 como miembro di e delegacion Antiano y a cay bou auspicio di Nederlands Antilliaans Olympisch Comité.
Historia y desaroyo estatal di Antias di cinco
Pa loke ta toca e historia estatal di Antias di cinco e situacion a cambia riba
10 di october di 2010. Antias di cinco a stop di existi como pais autonomo den
Reino Hulandes. Corsou y Sint Maarten a bira paisnan autonomo den Reino
Hulandes. Bonaire, Sint Eustasius y Saba a bira bijzondere gemeenten di
Hulanda, e asina yama ‘openbare lichamen’. E desaroyo estatal despues di e
fecha akiriba menciona tabata tin consecuencia p’e miembresia di Nederlands
Antilliaans Olympisch Comité den e movemento olimpico. E decision pa anula
e miembresia di Nederlands Antilliaans Olympisch Comité a wordo tuma pa
e directiva ehecutivo di Comite Olympico Internacional y na juli 2011 den un
sesion di Comite Olimpico Internacional na Durban na Sur Africa e decision
aki a keda ratifica. E atletanan di Corsou y di Sint Maarten cu kier participa
na e weganan olimpico por haci esaki via Comite Olimpico Arubano of
via Nederlands Olympisch Comité, pues sea atleta cu ta representa
Aruba of Hulanda.
Historia y desaroyo estatal di Aruba den Reinado Hulandes
Prome cu 15 december 1954 Aruba tabata parti di e colonia Hulandes Curaçao
en onderhorige eilanden. Entre 1951 te cu introduccion di Statuut entrante 15 di
december 1954, e parti aki di reino tabata conoce un Interim-Regeling, cu tabata
e fase transitorio bayendo pa e Statuut. Cu e introduccion di Statuut Aruba a
bira parti di e pais di Antias Hulandes (Antias di seis). Antias Hulandes a bira un
pais autonomo den reino Hulandes. Aruba a sali for di Antias Hulandes entrante
introduccion di e status aparte pa Aruba riba 1 januari 1986. Aruba a bira un
pais autonomo den reino Hulandes. Antias di seis a bira Antias di cinco.
2. Fundacion y reconocimento di Comite Olimpico Arubano
Aruba tin su propio Comite Olimpico Nacional cu yama Comite Olimpico Arubano, cu a wordo funda na 1985. E fundadonan ta 14 Federacionnan Nacional di Deporte Arubano. Na 1986 Comite Olimpico Arubano a haya reconocimento oficial di su madre organisacion Comite Olimpico Internacional. Como tal e ta forma parti di e movemento olimpico. Su mision, manera e ta pa cada comite olimpico nacional, ta pa desaroya y proteha e movemento olimpico den su pais y ta haci esaki di acuerdo cu e Carta Olimpico. Segun stipula pa e Charter, Comite Olimpico Arubano ta autorisa pa manda atletanan weganan olimpico.
Pues, e miembresia oficial di Comite Olimpico Arubano ta encera entre otro cu participacion di atletanan Arubano na e weganan olimpico cu for di e tempo ey ta cay bou di Comite Olimpico Arubano. Tabata un momento importante den e historia deportivo y olimpico Arubano ora cu e atletanan Arubano por a participa na e weganan olimpico representando nan propio isla, esta Aruba. Un otro desaroyo importante pa e deporte Arubano, cual tambe como consecuencia di e cambio estatal na 1986 ta cu entrante 1986 Aruba a haya su propio federacionnan di deporte y esakinan awo padilanti ta independiente di e organisacionnan ruman deportivo cu ta pertenece na Antias Hulandes. E prome biaha cu e atletanan di pais Aruba a participa na e weganan olimpico como atleta di pais Aruba tabata na e Weganan Olimpico di Seoul na Sur Korea na 1988. Resumiendo: Aruba den tres ocasion, y esaki desde 1952 tabata tin atleta cu a participa na e weganan olimpico cu den e tempo ey a cay bou auspicio di Nederlands Antilliaans Olympisch Comité y desde 1988 Aruba bou auspicio di Comite Olimpico Arubano a participa na 8 weganan olimpico. E Weganan Olimpico di 1988 tabata e prome wega olimpico, despues di status aparte, cu Aruba como pais a participa aden. Te cu e Olimpiada di Rio un total di 46 atleta a participa na e eventonan aki. Te cu awo Aruba no a logra gana un medaya.


text:
Den medionan skirbi y tambe durante e debate di Camara di Comercio diripiente AVP ta cuminsa manipula cu ya caba Noord tin su MAVO school, referiendo na Ceque College na Hato. Remarcabel ta e echo cu ta AVP so ta pensa cu e scol aki ta keda na Noord. Algo cu nos di Noord no ta mira, corda sinti cu t’asina. Apesar cu tin Ceque College, ainda, tin mucha/hobennan di Noord cu e Aña Escolar aki ta bayendo scol te na San Nicolas. Esaki ta accentua cu ta necesario y urgente pa construi scol(nan).
Ceque College
Apenas na augustus 2016 Ceque College a bira un scol riba su mes pero lastimamente ora esaki a tuma lugar e tabata sin cu el a haya su propio presupuesto. Pa 5 aña e tabata fungi unicamente como ‘dependance’ (edificio auxiliar) pa Juliana School (scol publico). Ora a keda constata cu nan no por a acapara e fluho grandi di muchanan cu a subi di scolnan basico a dicidi di bin cu e ‘dependance’ di Juliana School na Hato.
Lastimamente mester conclui cu 5 aña despues ainda e scol ta ubica mesun caminda (noodgebouw) cual desde un principio no tabata apto pa ta un scol y ta carece di e infrastructura necesario. Den e 5 añanan aki Gobierno mester a percura pa traha of busca un edificio y drech’e pa percura pa e infrastructura ta cumpli cu e exigencianan necesario pa ta un scol.
Deficiencianan na Ceque College
Motibonan valido pa hustifica inversion den un scol nobo:
• E edificio no ta cumpli cu e cantidad minimo di m2 cu ta necesario pa tur mucha y maestro;
• Klasnan ta demasiado chikito pa e cantidad di alumno cu tin den un klas. Un klas mucho yen ta stroba e proceso di educacion y tambe ta hopi peligroso den un caso di emergencia;
• Klasnan ta sufri di hopi boroto y tin molester di zonido;
• 2 baño so pa tur e muchanan;
• Mueblenan ta bieu y ta rekeri inversion pa mehora y of amplia esakinan;
• Borchinan ta di plywood cu formica riba nan;
• No tin practicum lokaal pa e ‘exacte vakken’ y tampoco pa Natuur en Techniek y Persoonsvorming;
• No tin lugar adecuado pa gym, den higra di solo muchanan mester cana tin biaha bay te veld di Bubali;
• Porfin 3 aña despues cu a lanta e ‘dependance’ nan a haya buki pa scol, pero cu por cierto te ainda no ta suficiente;
• Ta maestro y mayornan mes mester a crea sombra pa studiantenan sinta den pauze.
Mientras gobierno di AVP ta sigui embeyece pa loco y sigui inverti den prioridadnan robes, nos muchanan ta hañando enseñansa bou condicionnan inaceptabel y limita. Ta di aplaudi cu no obstante e limitacionnan aki, e cuerpo di maestro di e scol aki a logra un porcentahe hopi halto den cantidad di graduado, esta 86%. Un prestacion cu ta di aplaudi, pero nan merece mihor.
AVP contra e pueblo di Noord
Awe 5 aña despues ta toca turno na Maria College (scol Catolico) cu tambe mester introduci un ‘dependance’ pa por acapara e fluho grandi di e muchanan cu ta bin di scol basico.
Cerca mi ta surgi e pregunta: pakico semper ta warda e baca hoga pa nos busca e solucion? No ta diripiente bo ta bin constata cu tin necesidad di mas espacio/ mas scol pa por acapara mas mucha (scol basico) of hoben (scol secundario). Ta cos cu por keda debidamente planifica y percura pa aloca e fondonan necesario.
Na Noord nos tin 5 scol basico y si agrega Ora Ubou na Tanki Leendert ta bira 6 scol basico na Noord y vecindario. Anto te ainda Noord no por tin su propio scol secundario? Ta kico AVP por tin contra e pueblo di Noord, te pa evita nos hubentud un scol den e districto?
Mocionnan na 2011 y 2015
Durante reunion publico di dia 7 di juni 2011 Fraccion di MEP a presenta un mocion caminda a urgi Gobierno di Aruba pa pone e proyecto di embeyecimento di Centro di Cuidad ‘on hold’, pa locual ta trata e proyecto di tram cu lo a costa alrededor di 21 miyon florin, y destina e suma aki pa construccion di un scol HAVO/VWO na Noord. Lastimamente, e parlamentarionan di AVP, a vota contra e mocion presenta. Remarcabel ta e echo cu dia 6 di mei 2015 Fraccion di AVP ta presenta un mocion caminda nan ta urgi Gobierno pa tene Parlamento periodicamente (cada 3 luna) informa di e proceso di preparacion y construccion di e scol pa MAVO- HAVO den e districto di Noord. Un mocion cu a carga sosten di tur fraccion den parlamento. Den e mocion en cuestion ta keda entre otro menciona cu e construccion lo a cuminsa na 2016 pero te dia di awe: NADA!
Pueblo di Noord, no lo laganan gaña bo! Nos mucha y hobennan merece mihor! Di 2010 nan a dicidi pa neglisha nos necesidadnan y a duna prioridad na proyectonan di luho. Proyectonan cu a crea cuponan di trabou temporal. Y awe nos por tabatin nos scol cu lo a soluciona e problematica pa loke ta trata cuponan limita na scolnan existente, lo a trece e alivio pa trafico y transporte, y mas cu tur cos lo a crea cuponan di trabou duradero. Pa e motibonan aki MEP ta garantisa cu unabes nos ta den Gobierno, nos lo percura pa e scol secundario na Noord!


text:
Pa por ricibi bo resultado di Covid-19 test rapido, download Aruba Health App
Prome cu bo bay haci bo Covid-19 test, nos di Departamento di Salud Publico ta conseha bo pa download Aruba Health App pa asina bo por ricibi bo resultado di test dentro di 24ora.
Sigui e instruccionan den e App y asina den algun minuut bo tin esaki den bo telefoon.
Ora bo yega e test center, e personal lo scan e barcode cu e App lo crea pabo ora bo registra y asina automaticamente ora bo resultado ta cla, bo lo ricibi esaki via e mail cu bo a duna riba e Aruba Health App.
Ta importante cu na momento di yena e aplicacion bo yena esaki corectamente cu tur datos personal sin haci error.
E ta facil y efectivo!


text:
LEEUWARDEN – Riba inisiativa di studiante mbo Fabiola Kook djaweps un grupo di hulandes karibense prekupá a topa na Leeuwarden. Meta: kritiká severamente e ‘Maneho di antiano’ kontroversial serka miembro di konseho munisipal Julie Bruijnincx (D66).
“Ken ta sali na nos defensá?”, e habitantenan karibense presente na Leeuwarden ta puntra. Polítiko karibense i organisashon di interes, ku fin di 2018 a ekspresá nan mes ku indignashon tokante e Maneho di antiano di Leeuwarden, segun e habitantenan aktualmente ta remarkablemente ketu. Fabiola Kook di 21 aña di edat di tur manera no ke warda mas.
Kòrsou, Aruba i Sint Maarten ta keda ketu
Miéntras e hulandesnan karibense envolví ta pidi aklarashon tokante e plannan kontroversial, polítika karibense na Hulanda ta remarkablemente ketu. Den e agènda di Seguridat e munisipio ku énfasis ta hala atenshon riba e mudamentu di ‘antiano sin perspektivo’ for di e islanan.
Na desèmber promé minister Eugene Rhuggenaath kontra Ret Karibense a ekspresá su indignashon tokante e plannan, pero ora a puntra a bin sali ku no tabatin kontakto ku Hulanda mes último lunanan.
‘Gabinete no tabatin kontakto ku instanshanan òf munisipio’-Minister plenipotensiario di Kòrsou
“Gabinete no tabatin kontakto ainda ku instansha òf ku munisipio Leeuwarden”, segun Anthony Begina, e representante di gobièrnu di Kòrsou na Den Haag. Awor na nòmber di promé minister di Kòrsou e ke bai wak kiko ta posibel. “Gabinete ta habrí p’esaki si.”
Kas di Sint Maarten na Den Haag tambe a laga sa ku ‘no tabatin kontakto ku instansha òf munisipio Leeuwarden’ tokante e kestion aki. Kiko e ròl di Aruba tabata te aworakí, no ta konosí. A pidi e representante di gobièrnu di Aruba pa un reakshon vários bia.
Ta ken ta ‘e antianaonan ei’?
Ta konosí ku polítika di Sint Maarten i di Aruba no ta sinti ku ta toka nan ora ta papia di sifra i estadístika di antiano na hulanda. Ta un ‘klasifikashon generalisá’ ku ‘no ta bisa mashá tokante e porsentahe di hende di Sint Maarten’, Kas di Sint maarten a deklará anteriormente. E mayoria di mas grandi di loke na Hulanda nan ta yama ‘antiano’ lo ta binidero di Kòrsou.


text:
Tempo: Awe anochi: parcialmente nubla y generalmente seco den marduga y mayan: parcialmente nubla cu un awacero pasahero
temperatura maximo 33 grado celsius
temperatura minimo 27 grado celsius
bahada di solo : 6:40 pm
subida di solo : 6:29 am
Biento: Modera te basta fuerte for di direccion generalmente oost; forsa 4 te 5 (20 te 39 km/ora, 11 te 21 nudo). Den dia fuerte te posiblemente duro den rafaga; forsa 6 te 7 (40 te 61 km/ora, 22 te 33 nudo).
situacion general di tempo pa proximo 24 ora: Durante proximo 24 ora no ta spera cambionan grandi den e tipo di weer cu tin actualmente. un storing zwak den nivelnan mas abou di atmosfera lo trece algo di humedad den region cual por produci algo di awacero localmente.
condicionan maritimo/ estado di lama: ta spera un estado di lama leve na partinan
protehe, y leve te modera na partinan zuid. Na partinan oost te noordwest lama lo ta
modera cu olanan entre 4 pa 6 pia.
aviso/ alerta:
ningun
fenomenonan special:
ningun
tempo tropical significante: Un ola tropical fuerte, situa west-zuidwest di islanan cabo verde tin un chance grandi di sigui desaroya y bira un ciclon tropical den proximo 48 ora. Un area di precion abou banda di costa oost di north carolina tin un chance grandi di sigui desaroya den proximo 48 ora y bira un ciclon tropical.
potencial di awacero pa proximo 24 ora:
1 te 3 mm; localmente esaki por varia.
registracion di temperatura (grado celsius) y
awacero (mm) den ultimo 24 ora (8’am pa 8’am):
airport : max 34 / min 28 / 0.0 mm
westpunt: max 34 / min 29 / 0.0 mm
sta rosa: max 34 / min 29 / 0.0 mm
pronostico di tempo pa proximo 3 dianan: parcialmente nubla cu un awacero pasahero te breve. Biento lo ta for di direccion oost y modera te basta fuerte; fuerte te posiblemente duro den rafaga; temperatura (grado celsius) max / min lo ta: 33 / 28


text: Diahuebs mainta a drenta informe di cu auto a dal un peaton net prome cu rotonde di Sero Patrishi. Mesora a dirigi tanto polis como ambulans na e sitio. Na yegada di e patruya a bin compronde cu un Nissan pick-up berde scur lo a alcansa un peaton ora e tabata cruzando riba caminda. Segun informe e solo a stroba e chauffeur di e pick-up di wak e peaton cruzando riba e zebrapad. E pick-up no tabata bayendo duro. Na yegada di e ambulans nan a atende e peaton cu tabata tin basta dolor di lomba y a transporte pa hospital.


text:
Por dirigi e carta di solicitud na e Procurador General di Aruba, Sr. B. ter Steege, Rumbastraat 29 . Tambe por mand’e via email: info@omaruba.aw.
Pa pregunta por yama Sra. Fransje Tromp, Manager di e seccion di Maneho y Strategia. Por comunica cune na 297-521-4144 of email Fransje.Tromp@omaruba.aw
2.Colaborador di Registro di Proces Verbaal
Por dirigi e carta di solicitud na Sr. Rolando P. Fingal, Hoofd Bedrijfsvoering, ext. 170 of e-mail Rolando.Fingal@omaruba.aw
Mester entrega e solicitud prome cu 20 di november 2020


text:
ORANJESTAD – Awe meinta a detené Minister Paul Croes di Asuntunan di Labor, Asuntunan Sosial i Hubentut na su kas. Ta sospech’é di soborno atministrativo.
Huntu ku Croes a detené un trahadó di su ofisina ku no a menshoná mas spesífiko. A detené un hende ku ta hasi trabou di kas tambe pero a lag’é bai despues, ora ku a bin sali ku e tabatin papel di trabou. Banda di e kas di e minister den dos edifisio komersial tambe Landsrecherche, Recherche Samenwerkingsteam i polis a listra kas. Aki a konfiská entre otro diferente atministrashon, computer, telefon i USB-stick.
A pone restrikshon riba tantu minister Paul Croes komo su kolega. Esaki ke men ku, ku eksepshon di nan abogado, nan no por tin kontakto ku niun hende. “Banda di esaki tin un òrdu na vigor pa no tin akseso na dokumento den e kaso kontra e minister. Den kurso di e investigashon lo konfrontá e minister ku e resultadonan di e investigashon”, segun prokurador general Alexander van Dam. Marije Vaders, abogado di minister Croes, ta yega Aruba djamars. Segun tin papia tin un konferensha di prensa riba programa.
Sospechonan nobo
OM ta sospechá ku minister Croes lo a pidi i tuma soborno pa firmamentu di un dispensashon di e asina yamá tèst di merkado laboral. Mester di esaki pa por duna un trahadó estranhero un pèrmit di trabou. Durante di e investigashon aki a surgi e sospecho ku e minister entre otro ta kulpabel di labamentu di plaka, mal uso di su funshon, i dunamentu di trabou ilegalmente”, Segun PG Van Dam.


text:
SAN NICOLAS – Pa motibo di e construccion di un hotel nobo na Baby Beach, un gran grupo di comerciante ta sinti cu esaki ta un bon oportunidad pa nan inverti den San Nicolas y e area. Esaki a resulta durante e San Nicolas Business Summit. E ciudad oost di Aruba di baina tin actividad comercial pa hopi añanan caba, siguramente desde e cera di e refineria.
Trece bida, inversion nobo den San Nicolas, esaki ta un tema popular bou politiconan pa decadanan. Specialmente durante temporada di eleccion ora nan kier gana voto den e area ki. Sinembargo no mucho a resulta y mayoria a keda na promesa- y plannan so. Momento cu e refineria a cera su porta shete aña pasa, e situacion a deteriora mas y companianan ta cerando un tras di otro.
Despues di diferente intentonan di diferente gobiernonan pa habri un hotel na e costa oost, awor nan si a logra. Fin di e luna aki nan lo pone e prome piedra. Pa comercio local y habitantenan di San Nicolas tambe lo probecha di e desaroyo nobo aki, San Nicolas Business Association a organisa e summit.
‘Nos a ricibi e confirmacion cu no lo bin un centro comercial cerca e hotel’ – Andres Hernandez, San Nicolas Business Association
“Minister a confirma cu no lo bin un centro comercial cerca e hotel. Pues San Nicolas mes ta bira e centro comercial pa e huesped y personal di e hotel”, presidente Andres Hernandez ta bisa.
“No, nos no ta bay haci e mesun fout manera nos a haci na Palm Beach (zona di hotel na costa west, red.) unda a construi centronan comercial cerca e hotelnan y Oranjestad a muri despues”, segun minister Otmar Oduber, kende ta tras di e proyecto di e hotel na San Nicolas/Baby Beach.
Durante e evento nan ta keda ripiti cu e desaroyonan nobo no mester afecta San Nicolas su identico. Esta cu e proyectonan mester refleha e cultura di pariba di brug y cu nan no mester bira masal manera pabou di brug unda tin turismo masal y americanisa. Esaki e minister di asunto economico, Xiomara Ruiz-Maduro, tambe ta enfatisa. “E mester keda un melting pot unda tur cultura y hende ta sinti nan mes bonbini.”
Perfecto pa cultiva marihuana
Mayoria di e proyectonan presenta na e summit, no ta inovativo pa Aruba y ta encera construccion di apartamento, condominio pa turista y horeca. Cual ya hopi tin riba e isla. Wichard van der Meulen di Rial Aruba One Growers ta un excepcion como su proyecto ta encera e cultivacion di cannabis medicinal riba un scala grandi pa exportacion.
“Nos a scoge pa San Nicolas como eynan tin 250 mil metro cuadra di tereno fi refineria. E subsuelo ta contamina pues nada lo crece pero e tereno si tin un muraya. Esey ta perfecto pa nos 100 mil metro cuadro greenhouse, cultivacion afo y por ta 10 megawatt di solar panel.”
Van der Meulen ta hopi sigur cu su cifranan: e neghoshi lo trece mas di 600 cupo di trabou y mas cu 200 miyon florin den lachi di gobierno na impuesto. Como cu e ta calcula cu nan por exporta marihuana pa un balor total di 500 miyon florin. Y el a cera un acuerdo inicial cu un compania na Canada. “Pa motibo di nos status di LGO (relacion economico special cu Union Europeo) nos no mester paga impuesto pa exporta na Canada.” Esey tin un beneficio enorme e ta splica riba e otro paisnan den region.
Otro encuentro planea
San Nicolas Business Association a expresa cu tur proyecto presenta na e summit, nan mester ta concretisa dentro di seis luna. “Nos tambe a ricibi mas peticion di otro inversionistanan cu kier presenta nan proyectonan”, segun Hernandez. Pa motibo di esey e asociacion a dicidi di organisa un di dos summit pronto.
Por lo menos lo bira hopi mas druk na e parti oost di Aruba. Siguramente si e prognostico di minister Oduber lo bira realidad, esta cu ‘1200 pa 1400 turista pa dia’ lo keiro rond ora e hotel nobo a keda cla.


text:
Xu Sheng firme den top 5
Pa supermerkadonan chikí ta difisil pa por tin e produktonan barata konstantemente den stòk. Si riba e dianan ku ta nota e prèisnan, ta e produktonan karu so ta presente, esakinan lo wòrdu notá den e komparashon di prèis. Xu Sheng sa di logra mantené e prèis di e produktonan básiko konstantemente bou di e promedio di tur e supermerkadonan.
Warehouse ta keda indiskutibel e supermerkado mas barata aki na Boneiru. Wing Cheung ya pa basta luna ta okupá e di dos lugá. Karibe Nobo ta menasando pa konkistá e di dos lugá. Den luna di yuni na Karibe Nobo, karni y e produktonan ku remplasá karni, tabata mas barata. Den e kategoria aki Wing Cheung a sali nr dos.
Riba e website di Unkobon.org e konsumidónan tin un bista di tur e prèisnan y tambe informashon di e supermerkadonan ku ta partisipá. E ‘spreadsheet’ ku informashon general ta kontené e detayenan di e preisnan inkluí den e kalkulashon. Hasiendo esaki e konsumidó por mira na kua supermerkado e produkto di e makutu básiko ta mas kombiniente.
Ku e proyekto di komparashon di prèis aki, Unkobon y Fundashon Tienda pa Konsumidó kier konsientisá e konsumidó aki na Boneiru kon presupuestá y gasta menos pa produktonan básiko. Den e proyekto aki Unkobon y FTpKB ta traha huntu ku EZK, RCN y Sage BV.


text:
WILLEMSTAD – Na Corsou un minister a test positivo pa Covid19. Ta trata di minister di partido berde PNPO, Sra Ruthmilda Larmonie Cecilia. Tabata for di siman pasa cu el a cuminsa sinti malo, despues di tabata den contacto cu un persona positivo pa e virus. E ta isola na su cas y su curpa ta basta bon. E minister ta bacuna. Den su ausencia, minister Ornelio Martina lo keda encarga cu su carteranan.
WILLEMSTAD - Ayera ITS Caribbean & Latin America a lansá e promé “Smart Bus Stop” aki na Kòrsou. E “Smart Bus Stop” ta hasi biahamentu ku transporte públiko aun mas agradabel.
WILLEMSTAD - Ayera ofisialmente medidanan nobo relashoná ku COVID-19 a drenta na vigor. Un di e medidanan aki ta e uso di “QR CODE” na sitionan di rísiko haltu i kaminda tin bailamentu. Funshonarionan di e tim di kàntròl a sali kaya i a pasa na vários establesimentu kaminda normalmente sa tin aglomerashon di hende i tambe bailamentu. A indiká ku komo ku ayera tabata e promé dia, a pasa na e sitionan i wak si e kòntròl ta tuma lugá, i si e ta tuma lugá di forma korekto. Despues di ayera si lo bai kuminsá tuma medida kontra di esnan ku no ta kumpli ku e uso i kontrol di “QR Code”. NOTA: E articulo ta scirbi den Papiamento fonetico di Corsou.
WILLEMSTAD - Fiskal a pidi un kastigu total di 14 aña kontra di tres agente polisial pa akto di ladronisia, mal uso di nan poder, i falsifikashon di prosèsverbal. Ta trata dje agentenan polisial Overman, Tomsjansen, esun femenina Dorand. E tres agentenan polisial aki ta for di e grupo di seis ku dia 6 òktober tabata den korte pa mesun akto ariba proba. E tresnan ku a basha bou promé den e kaso aki, nan kaso a keda trata kompletamente dia 6 di òktober, i ayera tabata dia pa fiskal pidi kastigu pa e tres sobra nan. E tres akusadonan aki ta ser konsiderá esnan ku ta bini ku plan pa drenta den seis (6) kas, kaminda nan sa ku tin bendementu di droga i ku tin bastante sèn kèsh presente.
WILLEMSTAD - E mundu médiko aki na Kòrsou no ta masha kontentu ku Minister di Salubridat, Medioambiente i Naturalesa, sra. Dorothy Pietersz-Janga, esei pa motibu di sierto ekspreshonnan ku el a hasi i ku ta peligroso. T’asina ku den kurso di ayera a sali un karta sostené pa representantenan di e mundu médiko aki na Kòrsou, manera e.o. Asosiashon di Spesialistanan, Asosiashon di Dòkternan di Kas, di Staf Médiko, Asosiashon di Profeshonalnan Médiko den Servisio i tambe Dr. Duits, i por bisa ku básikamente su koleganan ta refutá e loke el a deklará algun dia pasá.
WILLEMSTAD - Promé minister Gilmar Pisas a anunsiá desishonnan den kuadro di medidanan pa kontené i kontrolá Covid-19. Entrante djamars otro siman 19 di oktober e ‘toque de queda’ ta bai kuminsá un ora mas lat. Na lugá di 12’or ‘toque de queda’ ta kuminsá 1’or di mardugá i ta dura te 4:30 a.m. Sr. Pisas na algun okashon a lamentá e forma ku hendenan den komunidat ta reakshoná sin ku ni sikiera a skucha òf lesa kompletu loke gobièrnu ta bini kuné.
WILLEMSTAD - Ayera mainta Kòrsou a registrá otro kaso di asesinato. Di seis pa aña 2021. E homber ku tabata sinta den su vehíkulo a keda sefta ku bala.Ayera mainta alrededor di dies pa dies, Sentral di Polis a haña informashon di un habitante ku e la tende zonido i dalmentu di porta di outo den e área di Tera Kòrá i a nota ku tin un vehíkulo para mei mei di kaminda. Mesora a dirigí unidat polisial na e sitio, kaminda nan a haña un SUV ku un persona di sekso maskulino aden i e tabatin herida di bala prinsipalmente na e parti ariba di su kurpa. Na e momentu ei, ainda e vehíkulo tabata sende.


text:
ORANJESTAD – “E problema na InselAira ta e planifikashon di e mantenshon. Nan a pone nan mes den un huki, di moda ku tur avion kasi pareu tabata na turno pa un mantenshon grandi.” Esei e eksperto di avion kanades Bryce Fisher ta bisa. A kontrat’é pa traha programanan di mantenshon pa e outoridat di aviashon kurasoleño CCAA.
Tòg Fisher ta bisa ku e departamento di mantenshon di e kompania aéreo ‘ta traha bon i ku e avionnan registrá na Kòrsou ta seif’. E inspekshon arubano di aviashon ainda mester bini ku nan konklushonnan tokante di esaki. “Aktualmente ta evaluá e departamento di mantenshon na Kòrsou”, asina e direktor di e inspekshon di aviashon arubano Edwin Kelly ta bisa.
Edwin Kelly ta papia ku Sharina Henriquez
E departamento di mantenshon a haña mal nòmber atrobe. E kabes di e departamento aki lo tabatin un bendementu di piesa di avion i a haña su retiro. InselAir ta ninga esaki.
Bendementu di piesa di avion
Djaluna e minister kurasoleño di Transport Suzy Camelia-Römer a pone dos inspektor di aviashon riba non-aktief. Esaki relashoná ku ‘rumornan’ ku nan lo ta pará riba lista di pago di salario di Insel i alabes nan tin kompania ku ta bende piesa di avion. CCAA ta bisa ku ta ministerio a tuma e desishon ei, i no e outoridat di aviashon kurasoleño mes.
E fundadó di InselAir Edward Heerenveen te ainda ta pará firme tras di su departamento di mantenshon. E ta bisa si ku for di dia ku 100 mion dòler a keda pegá na Venezuela pa motibu di e krísis den e pais ei, ta falta plaka serka Insel.
“Si bo no tin sufisiente plaka pa piesa, bo mester warda te ora bo tin nan. Paso sin nan bo no por bula. Bo mantenshon no por sufri bou di esaki. Si no por drecha un avion na tempu, e ta keda pará i bo ta haña retraso.”
Heerenveen ta bisa tambe ku Insel tabata trahando huntu ku un partner stratégiko pa pone e kompania riba su pia atrobe. “Nos lo no tabatin mester di gobièrnu si nos a logra haña e partner stratégiko na tempu.”
Miónes
Esaki segun e na final no a logra pasobra a tene e avionnan abou. Nan mester bai laira lihé, Heerenveen ta enfatisá.” Pasobra tur dia mi ta pèrdè miónes.”
Heerenveen tin masha gana di haña sa ta kiko ta e motibu ‘bèrdadero’ tras di e desishon di inspekshon aéreo arubano pa luna pasá tene kasi henter e flota arubano di InselAir na tera.
Segun Gerensia di Aviashon di Aruba despues di un kantidat di insidente tékniko na yanüari por a papia di un trènt. Gerensia a disidí di tene seis di e shete avionnan abou pa wak si tin un relashon, asina direktor di e inspekshon di aviashon arubano Edwin Kelly a bisa. Pero Heerenveen ta suponé ku tin un otro motibu. “Pero eseinan ta keda mi suposishonnan.”
‘No a kontrolá’
E echo ku konsulado merikano i djis despues gobièrnu hulandes a taha nan trahadónan di bula ku InselAir, segun Heerenveen no ta bisa nada tokante e seguridat òf mal mantenshon. “Ken a bisa Merka ku nos no ta seif? Nan no a kontrolá. Nan a tende di Aruba. Hulanda tambe a tende di Aruba.
“Awor nos tin e problema”, Heerenveen ta kontinuá. “Tin kosnan straño ta sosodé. Dos luna promé ku Merka bisa ku nos no ta seif, nan a tene un audit. Magnífiko, ‘zero findings’, sero. Anto awor di repente óut of the blue’ bo nota bon.”


text:
ATLANTA – E ekipo di baseball profesional Atlanta Braves a adkeri e pelotero profesional di Aruba Chadwick Tromp awe for di San Francisco Giants. Asina e ekipo di Atlanta a raporta riba nan portal. Pa un siman Tromp tabata riba e lista di hungadornan cu a wordo laga liber. Atlanta tin problema cu nan catcher lesiona Stephen Vogt y a opta pa tin Chadwick como posibel reemplaso. Nan a adkeri e talento di Aruba y a mande mesora pa e liga di triple A Gwinnett. No ta conoci ki tempo Tromp lo por wordo yama pa hunga pa Braves mes. Mirando cu e paso aki ta pa alivia nan pa e problema di Vogt, esaki por ta algo liher. Tromp lo forma parti di e roster di catchernan manera Will Smith, Drew Smyly, Adam Duvall, Ehire Adrianza y Stephen Vogt.
BRAZIL - Sarah Quita Offringa ta keda ocupa cu preparacion pa su continuo competencianan internacional. E siman aki el a comparti un video cu ta mustra con e ta anda cu e bida internacional di un surfer Arubiano, y ta mustra cu e ta completamente aclimatisa, unda cu e ta.
ORANJESTAD - Ayeranochi Asamblea General di COA a eligi un directiva nobo pa e organisacion. COA lo tin pa prome biaha un hende muhe como Presidente, den persona di Wanda Broeksema, cu pa e ultimo cuater aña a fungi como Vicepresidente. E directiva awor ta consisti di shete persona (tabata te cu awor nuebe), di cua cuater ta hende muhe.
ATLANTA – Despues di Xander Bogaerts, pelotero professional di Corsou Ozzie Albies tambe a yega e final (pero pa Liga Nacional) cu su club Atlanta Braves. Nan a gana 5-4 di Milwaukee Brewever. Awor nan tin cu warda e ganador di e serie di Los Angeles Dodgers y San Francisco Giants. Tin chens cu varios hungador di Aruba y Corsou por topa otro den e serie mundial cu ta cuminsa ultimo siman di October.
BOSTON — E pelotero professional di Aruba Xander Bogaerts tabata instrumental diamars anochi na Boston pa su ekipo Red Sox gana e wega importante y decisivo contra e rival di tur tempo New York Yankees. Tanto den defensa como ofensa, e Arubiano a haci un tremendo papel. Prome cu un homerun den su prome salida, percurando pa e prome 2 caredanan pa Boston cu a ‘set the pace’ pa resto di e wega. Y tambe e hugada tremendo ora cu den un tiro perfecto di bala pa home, a logra yuda saca e hungador Aaron Judge out, scapando un careda crucial di e opositor pa drenta. E dos momentonan aki tabata instrumental pa finalmente e ekipo vence cu score convincente di 6-2 na final. Tambe hungadornan manera Kyle Schwaber cu tambe a dal un homerun y e pitcher Nathan Eovaldi a percura pa un tremendo picheo te di 6 inning pa mantene e score abou pa e contrincante. Cu e victoria aki, Boston ta sigui na bida y ta topa nan proximo contrincante Tamba Bay Rays na St Petersburg, Florida diahuebs pa un serie di tres wega. E ganador di esaki ta bira e representante di liga americano pa Serie Mundial. New York Yankees, cu ta disfruta di un fanaticada grandi na Aruba, su temporada a yega asina na final pa 2022.
(ADVERTORIAL)
BOSTON – Awe nochi pa 8’or e pelotero professional di Aruba Xander Bogaerts ta forma parti di un wega hopi importante pa continuacion di e temporada aki. Boston ta enfrenta su rival di tur tempo New York Yankees y e ganador ta sigui den e contienda di Wild Card pa sigura su posicion pa Serie Mundial. Si esaki sosode, lo no ta e prome serie mundial cu Xander ta participa aden. E wega ta uno cu tin hopi interes na Aruba mirando e fanaticada grandi cu tin di tanto Yankees como Red Sox na Aruba. ESPN ta un di e canalnan riba cual por wak e wega.


text:
KRALENDIJK – Wes Irma Lips a rechasá e petishon di Ministerio Públiko BES pa obligá Rayan Frans – e sospechoso mas importante den e kaso di asesinato dòbel Country Garden – di haña un investigashon sikiátriko i sikológiko den un klínika di opservashon sikiátriko.
A wanta e kaso den korte kontra Frans te mas lat den aña. Dia 3 di yüni lo e parse dilanti wes pa e seshon pro forma. Tòg riba e último dia di seshon di Country Garden wes Irma Lips a tuma tres desishon.
Pieter Baan Centrum
Lips a haña ku e petishon di OM pa un opservashon den Pieter Baan Centrum na Utrecht no tabata bon motivá. Anteriormente kaba Frans a indiká ku e no ke koperá. Segun Lips no tin sufisiente informashon ku ta hustifiká un opservashon obligatorio. Tambe a rechasá e petishon di defensa i di Frans mes pa lag’é sali liber tanten ku e ta warda su kaso. Tin sufisiente prueba kontra dje pa keda deten’é, segun Lips. E no a honra e petishon di Frans tampoko pa bai será na Aruba na lugá di na Hulanda.
Emoshonalmente Frans a konta djabièrnè den sala di korte ku e no ta soportá e situashon ku e ta aden mas. Regularmente e famianan di e víktima ta menasá i intimidá su famia na Boneiru, segun Frans. Tambe el a papia di destrukshonnan na outonan. E no ta kome bon tampoko den prizòn na Hulanda. For di su detenshon aña pasá Frans tabata será den un prizòn na Almere. Despues a pas’é pa Roermond. E distansha grandi ta hasi difísil pa su abogado Roy Gonet pa komuniká bon ku Frans. Ta pesei a wanta e kaso.
Remarkabel
E desishonnan di Lips riba e último dia di seshon pa no laga e sospechosonan Winklaar i Janga sali liber ta remarkabel. Dos otro sospechoso Martijn i Alcantara Gil djaweps a tende di wes Lips ku lo duna nan apsolushon konforme e eksihensha di OM. Nan tur dos ta liber awor. OM a pidi apsolushon pa tur kuater sospechoso. Ounke Winklaar i Janga tabata liber kaba nan mester warda nan veredikto te 27 di februari. E dia ei e sospechosonan Gerson Cueto Pacheco i Carlos Wanga tambe lo tende nan veredikto.
Outor Belkis Osepa